《夜坐阅书》
宋代·方一夔

贾不至千万，仕不至万石。时穷两不遂，衰鬓秋萧瑟。

平生用力处，文字派六籍。胸中万斛泉，老不出涓滴。

丈夫处世间，志愿何时毕。抱此无用物，价重连城璧。

蛟龙死泥沙，蟠屈留遗迹。政使传后人，虚名复何益。

作者简介：宋元之际严州淳安人，一名夔，字时佐，自号知非子。方逢辰孙。以荐领教郡庠，未几退，隐富山，授徒讲学，学者称为富山先生。有《富山遗稿》。